На основу члана 109. став 5. и 6. Статута општине Ћићевац („Сл. лист општине Ћићевац“, бр. 3/19),

Одсек за буџет, финансије и јавне набавке, дана 13.11.2019. године, сачинио је

ИЗВЕШТАЈ

о току јавне расправе у поступку припреме Нацрта Одлуке о буџету општине Ћићевац за 2020. годину, са пројекцијом за 2021. и 2022. годину

Јавни позив за учешће у јавној расправи у поступку припреме Нацрта Одлуке о буџету општине Ћићевац за 2020. годину, са пројекцијом за 2021. и 2022. годину, усвојило је Општинско веће на својој 191. седници, одржаној 23.10.2019. године и исти је објављен на интернет презентацији општине. У Јавном позиву садржан је и Програм јавне расправе.

Предмет јавне расправе била је припрема Нацрта Одлуке о буџету општине Ћићевац за 2020. годину, са пројекцијом за 2021. и 2022. годину.

Јавна расправа је у складу са чланом 105. и 109. Статута општине Ћићевац, спровођена у трајању од 20 дана и то почев од 23.10.2019. године до 12.11.2019. године и организована је:

* у месним заједницама, организовањем састанака са грађанима и представницима Савета месних заједницама, којима ће присуствовати председник општине, чланови Општинског већа, службеници Одсека за буџет, финансије и јавне набаваке и друга заинтересована лица и
* истицањем Позива грађанима за учешће у креирању Нацрта Одлуке о буџету општине Ћићевац за 2020. годину, са пројекцијом за 2021. и 2022. годину и Анкетног листића на сајту општине Ћићевац (позив и анкетни листић су саставни део овог Јавног позива).

Дана 12. новембра, са почетком у 12.00 часова, у оквиру јавне расправе одржана је јавна трибина у великој сали Скупштине општине Ћићевац. Осим представника Општинске управе није било других присутних лица.

Током трајања јавне расправе у писаном облику није изнет ни један предлог, сугестија или примедба у поступку припреме Нацрта Одлуке о буџету општине Ћићевац за 2020. годину, са пројекцијом за 2021. и 2022. годину.

На састанцима у месним заједницама изношени су захтеви и предлози присутних грађана у вези потребних радова и инвестиција. На тај начин сагледане су и утврђене реалне потребе и проблеми тих локалних заједница у области унапређења услуга, инфраструктуре и развојних пројеката.

Одсек за буџет, финансије и јавне набавке, на основу напред наведеног, сачинио је Нацрт Одлуке о буџету општине Ћићевац за 2020. годину, са пројекцијом за 2021. и 2022. годину и доставља га Општинском већу на даљу надлежност.

ОДСЕК ЗА БУЏЕТ, ФИНАНСИЈЕ И ЈАВНЕ НАБАВКЕ